Rasman: OTMlar oflayn ta’limga bosqichma-bosqich qaytadi

Oliy va o‘rta maxsus ta’lim vazirligi Respublika maxsus komissiyasining 7 fevraldan an’anaviy ta’lim shakliga o‘tilishiga oid qaroriga izoh berdi.
“Talabalarga qulaylik yaratish, doimiy turar joylaridan ta’lim muassasalariga xavfsiz, tirbandliklarsiz yetib kelishlari, joylarda avia va temir yo‘l chiptalarini almashtirish, talabalar-turar joylari, ijara asosida yashaydigan talabalarning ortiqcha qiyinchiliklarsiz joylashishlarini ta’minlash maqsadida OTMlarda o‘quv jarayonlari 7 fevraldan 24 fevralga qadar bosqichma-bosqich ana’naviy shaklga o‘tkaziladi. Shu davrda dars mashg‘ulotlari bir vaqtning o‘zida ham masofaviy, ham an’anaviy shaklda olib boriladi.
Bu jarayon har bir oliy ta’lim muassasasining ichki imkoniyatlari, o‘quv jarayonining hozirgi holati, mavjud shart-sharoitlarini inobatga olgan holda alohida reja-grafik asosida amalga oshiriladi.
Bu haqdagi ma’lumotlar har bir ta’lim maskanining rasmiy veb-sayti va ijtimoiy tarmoqlari orqali berib boriladi.
Oliy va o‘rta maxsus ta’lim vazirligi 24 fevraldan boshlab o‘quv yurtlarida ta’lim jarayonlari to‘liq an’anaviy shaklda olib borilishini ma’lum qiladi”, – deyiladi rasmiy e’londa.
Ta’kidlash kerak, bundan birozgina oldin Oliy va o‘rta maxsus ta’lim vazirligi boshqarma boshlig‘i Abduvali Xoliqov bundan boshqacharoq ma’lumot bergan edi. U nechanchi kursda o‘qiyotganidan qat’i nazar, barcha talabalar 7 fevraldan OTMlarda boshlanadigan an’anaviy darslarga kelishi kerakligi, faqatgina 2-semestrni 14 yo 21 fevraldan boshlashi avvaldan belgilab qo‘yilgan talabalar bundan mustasno ekanini aytgandi.
Vazirlik axborot xizmati e’lon qilgan yuqoridagi bayonot bundan farq qilishi qarorlar juda qisqa vaqt ichida o‘zgargani yoki qaror qabul qiluvchi va ijro etuvchilar o‘rtasida muvofiqlik yo‘qligini ko‘rsatadi.
Yakuniy qaror shu bo‘ldiki, OTMlarda darslar 7 fevraldan 24 fevralgacha ham onlayn, ham oflayn shaklda davom etadi. Qay birini tanlash talabalarning ixtiyori, biroq ular 24 fevraldan an’anaviy darslarga qaytishlari shart.